钦定古今图书集成/明伦汇编/宫闱典/第011卷 > 隋
## 钦定古今图书集成/明伦汇编/宫闱典/第011卷 > 隋

### 炀帝大业十三年遥尊帝为太上皇

按《隋书炀帝本纪》，“大业十三年十一月景辰，唐公入
京师，辛酉，遥尊帝为太上皇，立代王侑为帝。”按《恭
帝本纪》，“炀帝亲征辽东，令代王于京师总留事。十一
年，从幸晋阳，拜太原太守，寻镇京师。义兵入长安，尊
炀帝为太上皇，奉帝纂业。”

### 恭帝义宁元年代王以奉太上皇明诏即皇帝位

按《隋书恭帝本纪》，“义宁元年十一月壬戌，上即皇帝
位于大兴殿，诏曰：‘王道丧乱，天步不康，古往今来，代
有其事，属之于朕。逢此百罹，彼苍者天，胡宁斯忍？襁
褓之岁，夙遭悯凶，孺子之辰，太上播越，兴言感动，实
疚于怀。太尉唐公，膺期作宰，时称舟楫，大拯横流，纠合义兵，翼戴皇室，与国休戚，再匡区夏。爰奉明诏，弼
予幼冲，显命光临，天威咫尺。对扬尊号，悼心失图。一
人在远，三让不遂，僶俛南面，厝身无所，苟利社稷，莫
敢或违。俯从群议，奉遵圣旨。可大赦天下’。”改大业十
三年为义宁元年。

义宁二年，太上皇被弑江都。

按《隋书恭帝本纪》，“义宁二年三月，右屯卫将军宇文
化及杀太上皇于江都宫。五月诏曰：‘天祸隋国，大行
太上皇遇盗江都，酷甚望夷，衅深骊北。悯予小子，奄
逮丕愆，哀号承感，心情靡溃，仰惟荼毒，仇复靡申，形
影相吊，罔知启处。相国唐王，膺期命世，扶危拯溺，自
北徂南，东征西怨，总九合于一匡，决百胜于千里，纠
率夷夏，大庇氓黎，保乂朕躬，繄王是赖，德侔造化，功
格苍旻，兆庶归心，历数斯在，屈为人臣，载违天命。在
昔虞夏，揖让相推，苟非重华，谁堪命禹？当今九服崩
离，三灵改卜，大运去矣，请避贤路。兆谋布德，顾己莫
能，私僮命驾，须归藩国。予本代王，及予而代，天之所
废，岂期如是。庶凭稽古之圣，以诛四’”凶，聿值惟新之
恩，预充三恪。雪冤耻于皇祖，守禋祀为孝孙，朝闻夕
殒，及泉无恨。今遵故事，逊于旧邸。庶官群辟，改事唐
朝。宜依前典，趣上尊号。若释重负，感泰兼怀，假手真
人，俾除丑逆。济济多士，明知朕意。